EL
L 121/136
Επίσημη Εφημερίδα της Ευρωπαϊκής Ένωσης
5.5.2023
ΠΑΡΑΡΤΗΜΑ VIΙΙ
ΚΡΙΤΗΡΙΑ ΑΞΙΟΛΟΓΗΣΗΣ ΤΗΣ ΛΕΙΤΟΥΡΓΙΚΟΤΗΤΑΣ ΤΟΥ ΣΥΣΤΗΜΑΤΟΣ ΔΙΑΣΦΑΛΙΣΗΣ ΤΗΣ ΝΟΜΙΜΟΤΗΤΑΣ ΤΗΣ ΞΥΛΕΙΑΣ ΤΗΣ ΓΟΥΙΑΝΑΣ (GTLAS)
ΙΣΤΟΡΙΚΟ Το GTLAS θα υποβληθεί σε κοινή ανεξάρτητη τεχνική αξιολόγηση πριν από την έναρξη της έκδοσης αδειών FLEGT για εξαγωγές ξυλείας στην Ένωση.
Η εν λόγω κοινή τεχνική αξιολόγηση θα αφορά το σύνολο του συστήματος προκειμένου να διαπιστωθεί εάν εφαρμόζονται επαρκείς μηχανισμοί που διασφαλίζουν ότι το GTLAS λειτουργεί και αποδίδει στην πράξη όπως προβλέπεται.
Κατά την αξιολόγηση θα επανεξεταστεί η περιγραφή του συστήματος με ιδιαίτερη προσοχή σε τυχόν τροποποιήσεις της παρούσας συμφωνίας μετά την έναρξη ισχύος της.
Οι όροι εντολής (ΟΕ) για την ανεξάρτητη τεχνική αξιολόγηση θα συμφωνηθούν από κοινού μεταξύ των μερών, στο πλαίσιο της κοινής επιτροπής παρακολούθησης και ελέγχου (ΚΕΠΕ).
Η ανεξάρτητη τεχνική αξιολόγηση θα καλύπτει τα εξής: — τον ορισμό της νομιμότητας, όπου παρατίθενται οι νόμοι της Γουιάνας που πρέπει να τηρούνται για να είναι δυνατή η έκδοση άδειας· — τον έλεγχο της αλυσίδας εφοδιασμού για την παρακολούθηση των προϊόντων ξυλείας από το δάσος έως το σημείο εξαγωγής ή εγχώριας πώλησης, και από το σημείο εισαγωγής έως το σημείο εξαγωγής ή εγχώριας πώλησης· — τις διαδικασίες επαλήθευσης για την επαλήθευση της συμμόρφωσης με όλα τα στοιχεία του ορισμού της νομιμότητας και του ελέγχου της αλυσίδας εφοδιασμού· — τις διαδικασίες έκδοσης πιστοποιητικών εξαγωγής και αδειών FLEGT· και — τον ανεξάρτητο έλεγχο για να διασφαλίζεται η λειτουργία του συστήματος σύμφωνα με τις προβλέψεις.
Βάσει της εμπειρίας με άλλες συμφωνίες, η αξιολόγηση του GTLAS μπορεί να πραγματοποιηθεί μέσω επαναληπτικής προσέγγισης σε στάδια σύμφωνα με την οποία τυχόν αδυναμίες και περιπτώσεις μη συμμόρφωσης με το GTLAS που εντοπίζονται κατά την αξιολόγηση μπορούν προοδευτικά να αντιμετωπιστούν μέσω της σχεδιαζόμενης εφαρμογής διορθωτικών μέτρων.
1.
ΟΡΙΣΜΟΣ ΤΗΣ ΝΟΜΙΜΟΤΗΤΑΣ Η νομίμως παραχθείσα ξυλεία ορίζεται με βάση το νομικό πλαίσιο που ισχύει στη Γουιάνα το οποίο καλύπτει: — Δικαιώματα υλοτόμησης: παραχώρηση δασικών εκτάσεων και χορήγηση νόμιμων δικαιωμάτων υλοτόμησης ξυλείας εντός καθορισμένων από τον νόμο ορίων. — Δασοκομικές εργασίες: τήρηση των νομικών απαιτήσεων σε ό,τι αφορά τη δασική διαχείριση και τις δασικές εργασίες, συμπεριλαμβανομένης της συμμόρφωσης προς την αντίστοιχη περιβαλλοντική και κοινωνική νομοθεσία. — Τέλη και φόροι: συμμόρφωση προς τις νομικές απαιτήσεις σχετικά με τους φόρους, τα δικαιώματα εκμετάλλευσης και τα τέλη (ή οποιοδήποτε άλλο αναθεωρημένο σύστημα εσόδων) που συνδέονται άμεσα με την υλοτόμηση ξυλείας και τα δικαιώματα υλοτομίας. — Άλλοι χρήστες: σεβασμός των νομίμων δικαιωμάτων τρίτων, εφόσον υφίστανται, για κατοχή ή χρήση γης και πόρων, τα οποία ενδέχεται να θίγονται από τα δικαιώματα υλοτομίας. — Εμπόριο και τελωνεία: τήρηση των νομικών απαιτήσεων σε σχέση με τις εμπορικές και τελωνειακές διαδικασίες.
Βασικά ερωτήματα: 1.1.
Προσδιορίζονται με σαφήνεια οι νομοθετικές διατάξεις στον ορισμό νομιμότητας;
1.2.
Διευκρινίζονται οι αρχές, τα κριτήρια και οι δείκτες που μπορούν να χρησιμοποιηθούν για τον έλεγχο της συμμόρφωσης προς κάθε στοιχείο του ορισμού της νομιμότητας;